Um 400 Boeing 737 Max vélar , þar á meðal nokkrar sem Icelandair býður eftir að taka í notkun , hafa safnast upp við verksmiðju Boeing fyrirtækisins á síðustu 9 mánuðum . Nú hættir framleiðslan tímabundið . Kyrrsetning Boeing 737 Max vélanna frá því í mars á síðasta ári hefur nú varað í 9 mánuði , sem er mun lengur en stjórnendur Boeing fyrirtækisins bjuggust við í upphafi . Enn sem komið er telur félagið að nóg sé að uppfæra hugbúnað vélanna til að koma í veg fyrir frekari slysahættu en kyrrsetningin kom til vegna tveggja alvarlegra flugslysa þegar sjálfvirkur búnaður tók stjórnina af flugmönnum . Þrátt fyrir kyrrsetninguna hefur framleiðsla fyrirtækisins haldið áfram óslitið þó dregið hafi úr framleiðsluhraðanum svo nú er félagið með um 400 flugvélar af þessari gerð á lager , og er svo komið að þær eru farnar að taka yfir bílastæði starfsmanna við verksmiðju fyrirtækisins . Á síðustu vikum hefur verið sagt frá því að flugmálayfirvöld í Bandaríkjunum hafi gefið það út að félagið ætti ekki að búast við að fá vélarnar í loftið á ný fyrir lok árs eða byrjun þess næsta , því enn sé óráðið hvernig haga eigi þjálfun flugmanna á vélarnar og hvað þurfi til að vélarnar fái að fljúga á ný . Eins og Viðskiptablaðið sagði frá í gær var búist við að félagið myndi taka ákvörðun seint þann dag um hvort það hygðist stöðva framleiðsluna tímabundið . Kostnaður fyrirtækisins af kyrrsetningunni hefur þegar kostað félagið 9 milljarða dala , eða sem samsvarar 1,1 billjón króna eða nánar tiltekið 1.108 milljörðum króna . Nú hefur komið í ljós að félagið hyggst stöðva framleiðsluna en ekki segja upp starfsfólkinu á meðan , en tímasetningin nú helgast af því að framleiðslan stöðvast alla jafna yfir jól og áramót hvort eð er , en nú verður sú stöðvun framlengd ótímabundið . Félagið segist vinna náið með birgjum sínum vegna ákvörðunarinnar , en margir þeirra eru mjög háðir framleiðslu Boeing . Hlutabréf í Boeing féllu um 4% í gær vegna vangaveltna um stöðvun framleiðslunnar .